ועדת החוקה, חוק ומשפט, כנסת 20, פרוטוקול מספר 342, 2017-02-21 14:15

רויטל סויד: צהריים טובים, אני מקווה שכל מי שמבקש לדבר נרשם לזכות דיבור.

רויטל סויד: נתחיל את הישיבה ואני חייבת לומר שזה כבר השבוע השני שאני אומרת שאנחנו עושים מהלכים היסטוריים.

רויטל סויד: אין מה לעשות ונודה על האמת, זהו באמת דיון היסטורי.

רויטל סויד: זהו דיון שאמור לתקן פער שהיה מובנה בין האגרות בין בית הדין הרבני לבין בתי המשפט לענייני משפחה.

רויטל סויד: בסופו של דבר אנחנו מדברים על שתי ערכאות שנותנות את אותו השירות.

רויטל סויד: אין סיבה ולא הייתה סיבה שיהיה פער באגרות שמשלמים לשתי הערכאות האלה, מה שיצר, בסופו של דבר, סוג של כפייה מאולצת על המתדיינים ועל באי בתי המשפט ובאי הדין לבחור בערכאה זו או אחרת, אך ורק בגלל האגרות ולא בגלל שבאמת הם רוצים להתדיין בפני אותה ערכאה שיפוטית.

רויטל סויד: היו הרבה תהליכים עד שהגענו ליום הזה, שאני מקווה שבו נאשר באמת בהסכמה את התקנות.

רויטל סויד: לחלק מזה בהחלט אחראים גם חבריי, עורכת הדין עציון ועורך הדין סיבק שנמצאים פה, והגישו גם תובענות ייצוגיות בנושא.

רויטל סויד: וכן גם ארגונים שפנו.

רויטל סויד: נמצא פה גם מנהל בתי הדין, הרב יעקבי וכמובן גם נציג משרד המשפטים ונציגה של השרה.

רויטל סויד: אני שמחה לומר שאנחנו מגיעים לדיון הזה עם הסכמות.

רויטל סויד: נתקן היום את התקנות ובהחלט נצא לדרך חדשה.

רויטל סויד: נוכל להביא בשורה למתדיינים שמגיעים בשערי בית הדין ובשערי בית המשפט.

רויטל סויד: נשמח לשמוע קודם את משרד המשפטים.

רויטל סויד: מי פה נציג משרד המשפטים?

יעקב פרי: מה סדר הדינים?

רויטל סויד: רצינו לשמוע אותך.

מרב מיכאלי: אני נורא נורא מתרגשת.

מרב מיכאלי: חלקנו היינו בדיון שבו כבר התחלנו לדון בזה.

רויטל סויד: נכון, זה דיון שני.

מרב מיכאלי: התחלנו ואז הייתה פה מין התרחשות כזאת, מסוג מה שקורה מאחורי הקלעים, שקורה מעל הקלעים.

מרב מיכאלי: ופתאום הלכו ואמרו: בעצם לא היום, ומשכו ברגע האחרון.

רויטל סויד: נציג משרד המשפטים, תתאזר בסבלנות.

רויטל סויד: נשמע את חברתי, חברת הכנסת מרב מיכאלי ואם תרצה גם חברתי, חברת הכנסת עליזה לביא ואם ירצה גם חברי, חבר הכנסת מקלב ולאחר מכן נשמע אותך.

מרב מיכאלי: תודה, גברתי יושבת-הראש, ממש בתחילת הקדנציה שלי בכנסת התשע-עשרה פניתי לשרת המשפטים דאז, השרה ציפי לבני, כשגיליתי את הפערים שבאמת מייצרים עיוות.

מרב מיכאלי: זה לא הגון שאלה שפונים לכאן ישלמו פחות ואלה שפונים לשם ישלמו יותר, אבל זה גם יוצר הטיה, כמובן.

מרב מיכאלי: כשהפערים באגרה כל-כך דרמטיים, יש נטייה או לפחות סכנה ללכת להיכן שיותר זול, גם אם מבחינה מהותית לא זה המקום שבו את רוצה להתדיין ואין בדבריי שום ביקורת כלפי בתי הדין.

מרב מיכאלי: פניתי אליה וביקשתי להשוות את האגרות והיא אכן כתבה לי שהיא תפעל למען כך.

מרב מיכאלי: אכן, היו כותרות גדולות בעיתונים וזה לא קרה.

מרב מיכאלי: זה לא קרה וזה עוד קצת לא קרה וכשהזכרנו אמרו: אוקיי, נתחיל לעבוד על זה.

מרב מיכאלי: ואז היו בחירות והתחלפה שרת משפטים.

מרב מיכאלי: שוב פנינו לשרת המשפטים ושוב התחיל התהליך ואז היה הדיון הזה ואז התחילו שוב מאבקים על הגובה ולמה להעלות או להוריד וכו'.

מרב מיכאלי: גברתי יושבת-הראש, אני רוצה להגיד שכל מה שאמרת, אני חותמת עליו ועוד יותר.

מרב מיכאלי: זה סופר-סופר חשוב שהגישה לערכאות תהיה הגונה ושוויונית גם אם, לצערי, עדיין בבית הדין לא לכולן יש את אותו שוויון בגישה לערכאות.

מרב מיכאלי: לפחות בכסף זאת תהיה אותה עלות כמו דיון בבית המשפט לענייני משפחה.

מרב מיכאלי: אין לנו אלא לברך ולהעביר את זה מהר-מהר לפני ששוב ייכנסו וגידו: לא, בעצם לא היום.

רויטל סויד: תודה לחברתי, חברת הכנסת מרב מיכאלי.

רויטל סויד: חברת הכנסת לביא, תרצי לשמוע את משרד המשפטים קודם?

עליזה לביא: לא, אם פתחנו והודינו, אני שוב שמחה שאת עומדת פה, בראש הוועדה.

עליזה לביא: אני שמחה מאוד שבאמת נתקן את העוול הזה.

עליזה לביא: אחרי עבודה נקטעת ומתמשכת אני רוצה לפרגן ולהודות גם לגלי עציון, עורכת-הדין, וגם לחיזקי סיבק.

עליזה לביא: אין ספק שהעיתוי של הדיון הזה היום, אחרי ההיסטוריה הרצופה שחברתי, חברת הכנסת מיכאלי תיארה כאן, הדיון הנוכחי הוא באמת בזכות התביעה הייצוגית שלכם.

עליזה לביא: התקווה היא שהדיון הזה וגם התשובה שתכף נשמע מהמדינה, ממשרד המשפטים, יביאו סוף סוף לעוול ההיסטורי הזה להסתיים.

עליזה לביא: כי בעוול הזה אנחנו מנווטים.

עליזה לביא: אני מזכירה לכולנו שבמדינה שלנו, שהיא מדינה יהודית ודמוקרטית, יש שתי מערכות.

עליזה לביא: אין דומה במדינות דמוקרטיות שיש בהן שתי מערכות.

עליזה לביא: המציאות הזאת מלכתחילה מסבכת לנו הכול.

עליזה לביא: הכול, הכול, הכול.

עליזה לביא: כבר הרבה מאוד זמן אני מנסה להוביל לסיום מרוץ הסמכויות האלה.

עליזה לביא: וכשאנחנו באים ורואים שמלכתחילה יש את העיוות הזה, הוא משליך והוא מספר את הסיפור של המציאות המאוד מאוד מורכבת שלנו כאן, במדינת ישראל.

עליזה לביא: אני מקווה באמת שהיום יהיה דיון היסטורי לתקן ולסיים את הפער הבלתי סביר הזה, שהוא מאוד מאוד קיצוני בכל קנה מידה ומשליך וישליך הרבה מאוד על המציאות כאן במדינת ישראל.

עליזה לביא: תודה, גברתי.

רויטל סויד: תודה.

רויטל סויד: חבר הכנסת מקלב, בבקשה.

אורי מקלב: אי אפשר להשאיר את הדברים ככה בחלל, בלי לתת איזון מסוים.

אורי מקלב: מילה אחת טובה אני יכול להגיד בפתח דבריי, שהדוברות לפניי דיברו בשקיפות מלאה.

אורי מקלב: בעצם לא באים ומבקשים להוריד מחירים מאנשים שנמצאים בדיונים ויש להם אגרות, שעל-פי רוב יש לזה גם השלכות.

אורי מקלב: אנשים שנמצאים בתהליכים, הליכי גירושים או הליכים דומים, שעל-פי רוב מצבם הכלכלי אינו שפיר.

אורי מקלב: במקום לבוא ולדאוג איך אנחנו מוזילים את התעריפים ואת האגרות, המטרה שלנו היא לא זאת.

אורי מקלב: זה שאצלי יקר זה בסדר, אבל גם אצל השני יהיה יקר.

אורי מקלב: ואיך לעשות זאת?

אורי מקלב: דרך הכיס.

אורי מקלב: לא בהסברה, לא בשיפור התנאים אלא לבוא ולהעלות לכולם.

אורי מקלב: זה כל-כך יהודי, ממש אותנטי ליהודי שאומר: שמע, אני אוציא לך עין והשני אומר: אין בעיה, אני אוציא לך שתי עיניים.

אורי מקלב: המילים "הפלייה" ו"שוויוניות" הן מילים מאוד מאוד פופולריות בבניין הזה, אבל הבעיה היא שהן מילים מאוד אלסטיות ומאוד סובייקטיביות.

אורי מקלב: כשרוצים יש שוויוניות וכשלא רוצים אין.

אורי מקלב: באותו תהליך אנחנו עכשיו פוגעים באזרחים.

אורי מקלב: פשוט פוגעים.

אורי מקלב: אתם יכולים לחזור הביתה ומאוד ליהנות מכך שאתם פוגעים באזרחים שיכלו לשלם מחיר יותר נמוך על אגרות ועל תהליכים שהם צריכים להיות בהם.

אורי מקלב: הם ישלמו עכשיו הרבה הרבה יותר יקר.

עליזה לביא: מה זה "יכלו"?

עליזה לביא: המקור של הפער הזה לא מטריד אותך?

אורי מקלב: תפעלו להוריד את המחירים של בית המשפט כדי להתאים אותם לבתי הדין.

אורי מקלב: למה זה לא יכול להיות מהלך טוב?

מרב מיכאלי: תפעלו להעלות את השכר, מר מקלב.

אורי מקלב: יש אנשים שהדרך היחידה שלהם זה רק בית דין רבני ואתם בחרתם להעלות את המחיר של כל האגרות האלה.

אורי מקלב: זאת תהיה הרגשת סיפוק – הנה, עשינו מעשה מאוד מאוד - - -

רויטל סויד: סליחה, חבר הכנסת מקלב.

רויטל סויד: לא, לא להיכנס לדיון.

אורי מקלב: יש לכם מטרה קדושה שהיא מעל כל הדברים האלה.

מרב מיכאלי: חבל, כי אנחנו דיברנו יפה על בית הדין הרבני.

מרב מיכאלי: לא דיברנו ככה.

מרב מיכאלי: חבל, מר מקלב.

אורי מקלב: מרוץ הסמכויות – חברתך דיברה על מרוץ סמכויות.

מרב מיכאלי: זה דבר בעייתי מאוד, מה לעשות?

עליזה לביא: זה תיאור מצב במדינת ישראל.

עליזה לביא: לא אמרתי את זה לא לפה ולא לשם.

רויטל סויד: חבר הכנסת מקלב, עד שאנחנו מגיעים לדיון בהסכמה אתה מחזיר אותנו אחורה?

אורי מקלב: נאמרו דברים ואני רוצה לאזן אותם מבחינתי.

רויטל סויד: נוצר איזון ושוויון בדברים.

אורי מקלב: רק משפט אחד.

אורי מקלב: אני לא אאריך בעניין הזה ולא באמת אחמם את האווירה.

אורי מקלב: אני אעשה את זה בצורה הכי מונוטונית ולא כדי להתווכח.

אורי מקלב: בסופו של דבר, שונות אגרות מדברים אחרים, מקנס או מדברים אחרים, כי זה צריך באיזשהו מקום לשקף את רמת השירות שאתה מקבל.

אורי מקלב: ככה לימדו אותי כשנכנסתי לכנסת והייתי חבר ועדת החוקה.

אורי מקלב: אתם יודעים את זה יותר טוב ממני, אני לא משפטן.

אורי מקלב: אמרו לי שיש כמה סוגים של חיובים כספיים ויש הבדל בין קנס לבין אגרה.

אורי מקלב: אגרה במהותה צריכה לשקף, פחות או יותר, את עלות השירות שאתה מקבל.

מרב מיכאלי: אדרבה.

אורי מקלב: בסופו של דבר, המוצר אינו דומה – השירות, התנאים, התקנים שיש לבית המשפט ולבתי הדין.

עליזה לביא: עכשיו עבר חוק שהוסיף עוד יכולת לשפוט בבוררויות של ממונות.

רויטל סויד: הבנו.

רויטל סויד: ולקראת סיום.

אורי מקלב: כשיש פער במקרה שאתה מבקש לדון בו ואתה מבקש להשוות אותו לבית המשפט כאשר בשאר הדברים הפערים גדולים מאוד, ועל זה אין ויכוח.

אורי מקלב: יש נתונים שלא ניתנים לוויכוח – בתנאים, בשירות, ביועצים משפטיים ובכל מה שנותנים באותו מקום שאתה דן בו.

אורי מקלב: אם הייתי סומך במשהו על בג"ץ, לא היה ספק שמישהו יגיש עתירה עכשיו שאומרת:

אורי מקלב: איך יכול להיות שעתירה שבמהותה צריכה לתת מענה ותמורה על אותו דבר, ישלמו אותו דבר במקום אקסקלוסיבי שמקבל חמישה כוכבים לעומת מקום שיש לו בקושי כוכב אחד.

אורי מקלב: לו תושב היה עושה את זה ואם זה באמת היה בית משפט לצדק, היה צריך מיד לא לקבל את העלאת המחירים הזאת.

אורי מקלב: אלו דבריי.

רויטל סויד: תודה רבה.

רויטל סויד: אין ספק שכל אחד מחברי הכנסת חש איזשהו סוג של הקרבה בדיון היום כדי להגיע לעמק השווה.

רויטל סויד: דבר אחד אני יכולה לומר לך, חבר הכנסת מקלב, שאני לא חושבת שאפשר להשוות את זה ל- עוקרים לי את העין, אז בוא גם נעקור לך.

רויטל סויד: הרצון היה באמת ליצור איזון ולא הייתה שום בעיה להוריד את סכום האגרות כדי שהשוויון יהיה לאגרות בבתי הדין.

רויטל סויד: לצערי הרב, זה קשור למשרד המשפטים עצמו ובטח לא לחברי הכנסת.

אורי מקלב: זה היה צריך לבוא בילט-אין עם העלאת תקנים ואם השוואה של עוד דברים.

אורי מקלב: יכול להיות שלא הייתי אומר את זה אלא מדבר על דברים עקרוניים.

רויטל סויד: בואו נשמע את נציג משרד המשפטים, יעקב פרידברג.

יעקב פרי: לפי איזה סדר אתם רוצים לדון?

יעקב פרי: מאיזה תקנות נתחיל?

רויטל סויד: תאמר משהו כללי.

יעקב פרי: הואיל ויש לנו הרבה תקנות על הפרק, לאחר מכן נקבע את סדר הדיון ואני אתחיל באמת בדברים כלליים.

יעקב פרי: אני חושב שהמילה "היסטורי" היא אולי מילה גדולה, אבל אני מקווה שנסיים היום את התהליך, שאני מכיר אותו מאז שנת 2006.

יעקב פרי: זה תהליך ארוך מאוד.

יעקב פרי: התהליך, כפי שאני מכיר אותו, התחיל כשהייתה עתירה לבג"ץ על הנושא הזה ואז המדינה השיבה שהיא תקים צוות.

יעקב פרי: זאת תשובה ידועה של המדינה כשהיא רוצה לבחון את הדברים.

יעקב פרי: ישב צוות בראשות פרקליט מחוז תל-אביב.

עליזה לביא: כולם אופטימיים היום, איזה הגדרות "לבחון את הדברים".

עליזה לביא: כשהיא רוצה למסמס.

יעקב פרי: לא, היא לא התכוונה למסמס.

מרב מיכאלי: לא, היא בחנה.

מרב מיכאלי: עובדה.

יעקב פרי: ישב צוות בראשות פרקליט מחוז תל-אביב דאז, יעקב כהן.

יעקב פרי: ישב בצוות ההוא גם הרב יעקבי ובאמת הם בחנו את הנושא של האגרות בצורה מעמיקה.

יעקב פרי: הם אספו את הנתונים הנדרשים והדוח הוגש ב-2009.

יעקב פרי: זה עוד היה בזמנו של השר יעקב נאמן, עליו השלום.

יעקב פרי: הרב יעקבי כבר אז הצביע על דברים דומים למה שאמר חבר הכנסת מקלב עכשיו.

יעקב פרי: אני חושב שאפשר לומר שבתי הדין הרבניים התקדמו כברת דרך מאוד גדולה בין מה שהיה בשנים 2009-2007 למה שיש היום, אבל אני לא חושב שאנחנו צריכים לפתח את הנושא הזה.

יעקב פרי: בסופו של דבר, חלפו עשרה חודשים מאז הדיון הקודם שהיה בנושא הזה וגם בדיון הקודם הטענות הללו עלו.

יעקב פרי: הדברים נבחנו מאז שוב ואני מבין שהגענו היום להסכמות ולכן אנחנו יכולים להתקדם.

יעקב פרי: הרציונל שעמד בבסיס ההשוואה היה שאומנם אנחנו מסתכלים על מערכות שיפוטיות שונות – זהו הדין במדינת ישראל ובענייני מעמד אישי כל אחד הולך אחר הדין האישי שלו ולכן יש לנו ערכאות שונות שדנות בנושאים הללו – אבל בסופו של דבר מדובר בשירותים שהתוצאה שלהם דומה.

יעקב פרי: לכן, גם האגרה שהאזרח צריך לשלם צריכה להיות דומה.

יעקב פרי: האזרח, לא מעניין אותו השובל, כפי שקראנו לו, שיש בערכאה שיפוטית.

יעקב פרי: האם יש שם כך וכך עוזרים משפטיים או כך וכך מטרים פר עובד וכן הלאה.

יעקב פרי: זה לא מעניין את האזרח.

יעקב פרי: האזרח מגיע להתדיין ובסופו של דבר הוא חייב ללכת במקרים רבים לערכאה שיפוטית מסוימת והאגרה צריכה להיות שווה.

יעקב פרי: זה מה שחשב בית המשפט העליון וכך גם חשבה ועדת כהן.

יעקב פרי: אנחנו הלכנו על-פי הרציונל הזה.

יעקב פרי: כמובן, אי אפשר ליצור השוואה מוחלטת והרמטית או כוללת בין הערכאות השונות בכל הפרמטרים, משום שלא בכל הערכאות דנים בדיוק באותם דברים.

יעקב פרי: בחרנו ללכת על קבוצת האגרות המרכזיות, שהיא באמת שווה, דומיננטית ודומה.

יעקב פרי: בפניכם מונח כרגע סיכום של כלל העבודות הללו.

יעקב פרי: הדוח של ועדת כהן הונח, כאמור, בשנת 2009.

יעקב פרי: היו בו כמה גלגולים ודיונים ונעשתה עבודה נוספת של איסוף נתונים וטיוב נתונים לאחר מכן.

יעקב פרי: הנושא הובא בפני ועדת האגרות הבין-משרדית ואושר, והוא מוסכם הן על שר האוצר והן על שרת המשפטים שהניחה בפני הוועדה המכובדת את התקנות.

יעקב פרי: זה הכול ואני חושב שיצאנו ידי חובת הקדמה כללית.

רויטל סויד: תודה רבה, יעקב.

רויטל סויד: הרב, עורך הדין יעקבי, בבקשה.

<שמעון יעקבי: גברתי יושבת-הראש, חברי הכנסת ושאר המשתתפים, הדעה המקצועית שלי בוועדת כהן הייתה דעת מיעוט, שאין מקום להשוות את האגרות כל עוד לא מושווים האמצעים שמועמדים לרשות צרכני אותם שירותים וצרכני האגרות.

<שמעון יעקבי: אני מציין את זה כאן כי הדעה המקצועית שלי לא השתנתה גם היום.

<שמעון יעקבי: יש סיכום פוליטי, וזה לגיטימי, לקדם את הסוגיה הזאת.

<שמעון יעקבי: הסיכום הזה הוא על בסיס העובדה שראש הממשלה הקים צוות להשוואת תנאי בתי הדין לבתי המשפט.

<שמעון יעקבי: גם שוחחתי עם חברי, יעקב פרידברג, ממשרד המשפטים והלנתי בפניו מדוע הערות מקצועיות שהעברתי כבר לפני כעשרה חודשים, שאינן קשורות למישור העקרוני אלא ממש הערות נקודתיות, עדיין לא טופלו עד היום.

<שמעון יעקבי: הובטח לי שזה ייעשה בקרוב, בסמוך לאחר שהתקנות הללו יאושרו.

<שמעון יעקבי: אני רוצה להתנגד לבסיס ההנחה שאת האזרח לא מעניין שובל השופטים ויתר הדברים שנאמרו פה.

<שמעון יעקבי: ממש לא מקובל עליי.

<שמעון יעקבי: אני הסתובבתי באולמות ההמתנה של בתי המשפט למשפחה ואני רואה שכמעט ואין שם אנשים.

<שמעון יעקבי: מתברר שיש בין חמישה לשישה דיונים ביום ואומרים לי שכל אדם מגיע בזמנו שלו ולכן אין המתנה.

<שמעון יעקבי: כל אדם מקבל את זמן האיכות שלו שם.

<שמעון יעקבי: ביקרתי בבתי הדין הרבניים, אני מבקר בהם ופונים אליי חבריי וחברותיי, עורכות דין.

<שמעון יעקבי: הם אומרים לי: מדוע אנחנו ממתינים שעה וחצי ושעתיים?

<שמעון יעקבי: מדוע?

<שמעון יעקבי: יש לנו 12-10 דיונים במהלך היום אבל אין זמן, אנחנו רוצים להספיק.

<שמעון יעקבי: איך אפשר לתת את אותו זמן שירות, את אותו זמן שיפוט בבתי המשפט ולא לתת אותו גם בבתי הדין כדי שתהיה אוזן קשבת וזמן סביר וראוי, כדי שבית הדין יוכל לשמוע ולפתור את הבעיות בצורה הרבה יותר נכונה ובצורה הרבה יותר יעילה.

<שמעון יעקבי: אני אומר את הדברים הללו כי יש לי ציפיות שהעבודה של אותו צוות תסתיים ותהיה השוואה.

<שמעון יעקבי: ועוד הייתי מצפה שאם יש ארגונים שמגישים תביעות ייצוגיות מדוע יש שוני בין האגרות של בתי הדין ובתי המשפט, מדוע שלא תוגש – אני אומר את זה קצת בפרפראזה – תביעה ייצוגית מדוע זמן השיפוט שניתן בבתי הדין על אותו תיק, לא ניתן גם - - -

רויטל סויד: יש לי תחושה שעכשיו, עם הקריאה שלך, גם עורכת הדין עציון וגם עורך הדין סיבק, אחרי שנעביר את הדיון היום, זאת תהיה התובענה הבאה שלהם.

<שמעון יעקבי: בכל אופן, חשוב מאוד שבתי הדין הרבניים יוכלו להקדיש לבעלי הדין אותו זמן שנעשה בבתי המשפט.

<שמעון יעקבי: שהשירות המשפטי שניתן, כולל החלטות מפורטות, פסקי דין והתייחסויות כמעט און-ליין לבקשות שמוגשות, יהיה גם בבתי הדין.

<שמעון יעקבי: התיקון הזה חייב לבוא לאחר השוואת האגרות הללו.

רויטל סויד: תודה רבה.

רויטל סויד: עורכת הדין גלי עציון?

<גלי עציון: לא, אני אוותר על זכות הדיבור.

רויטל סויד: עורך הדין סיבק, בבקשה.

<יחזקאל סיבק: כמה הערות קצרות.

<יחזקאל סיבק: ראשית, הערה לדברים שאמר מר פרידברג, נציג משרד המשפטים.

<יחזקאל סיבק: מאז הדיון הקודם עברה שנה.

יעקב פרי: עשרה חודשים.

יעקב פרי: ספרתי.

<גלי עציון: זה היה ב-7 במרס.

<גלי עציון: שנה פחות שבועיים.

<יחזקאל סיבק: ובדרך הייתה עוד תובענה ייצוגית שמחכה כרגע לתגובת המדינה, לגביה נתבקשה אורכה, כנראה בשביל לקיים את הדיון היום.

רויטל סויד: חבר הכנסת אוסמה סעדי, יש לך יום הולדת היום, אבל אתה מוזמן להצטרף אלינו.

מרב מיכאלי: מזל טוב.

רויטל סויד: בבקשה, עורך הדין סיבק.

<יחזקאל סיבק: ההערה השנייה היא שמוטב מאוחר מאשר אף פעם לא.

<יחזקאל סיבק: אני רוצה להגיד לחבר הכנסת מקלב, שאני מכיר אותו כאדם הקשוב לעוול, שהמטרה העיקרית פה היא צמצום הפער המופרז.

<יחזקאל סיבק: זה פער שגם בית המשפט העליון מציף אותו, גם בית המשפט המחוזי, גם ועדת החוקה, חוק ומשפט וגם שרת המשפטים.

<יחזקאל סיבק: כולם הגדירו אותו כפער מופרז.

<יחזקאל סיבק: זה לא נובע רק מהעניינים שבין בתי הדין הרבניים.

<יחזקאל סיבק: הוא נובע מזה שאם אתה עובר על רשימת הסכומים היום, הם בלתי סבירים והם גורמים עוול גדול מאוד לציבור של אנשים.

<יחזקאל סיבק: אנשים צריכים להוציא במצב מאוד קשה סכומים מטורפים מהכיס שלהם.

<יחזקאל סיבק: ואני בטוח שאתה לא מכוון לזה שהם יצטרכו להמשיך לשלם את זה אלא באמת אולי למקומות אחרים.

אורי מקלב: אתם ביקשתם להשוות, להעלות את המחירים.

אורי מקלב: אם הייתם שואלים: איך אנחנו מורידים מחירים?

אורי מקלב: איך יכול להיות שבבתי הדין משלמים פחות ובבתי המשפט משלמים הרבה יותר?

אורי מקלב: אתה משפטן ואתה יודע שאגרה צריכה לשקף את העלות של האגרות שאנחנו מבקשים.

<יחזקאל סיבק: חבר הכנסת מקלב, אין לנו ויכוח על הדברים האלה ואני גם לא חושב שצריך לשים את זה בוויכוח.

אורי מקלב: לא הסכמתי גם למה שאמר עורך הדין פרידברג.

אורי מקלב: מכיוון שאתה פונה אליי, אני אומר.

<יחזקאל סיבק: סליחה ומחילה.

<יחזקאל סיבק: התיקון העיקרי פה הוא תיקון עוול מלמעלה למטה והתוצאה נכונה והוגנת כלפי כל המתדיינים, גברים ונשים, כאלה שפה וכאלה ששם.

אורי מקלב: אם בסוף התהליך הזה תראה שהרוב לא עברו ולא תהיה התניידות גדולה, לא תרגיש משהו במצפון שגרמנו עוול?

אורי מקלב: בוא נאמר שנבחן את זה בעוד שנתיים-שלוש ולא נראה את בתי המשפט למשפחה מלאים, ומספר המתדיינים לא ישתנה באופן דרמטי, אולי בשוליים.

אורי מקלב: איך אתה תסתכל על כל אלה - - -

<יחזקאל סיבק: חבר הכנסת מקלב, אני מציע לנתק את זה ממין "תחרות" בין הערכאות.

<יחזקאל סיבק: אנחנו נמצאים במקום שבו נמצאים אלה שכבר בחרו משהו והם משלמים היום מחיר שהוא לא סביר.

רויטל סויד: בבקשה, יש פה עוד שני חברי כנסת ואנחנו צריכים לעבור לדיון ולהצבעה.

<יחזקאל סיבק: הערה אחרונה לגוף התקנות.

<יחזקאל סיבק: יש נושא אחד שנשאר בצד והוא הפער לעניין האפוטרופסות של כמעט מאה אחוז.

<יחזקאל סיבק: זהו לא פער מוצדק והוא גם מחריף לנוכח העובדה שתיקי אפוטרופסות בבתי משפט למשפחה מתנהלים כתיק שנסגר סמוך אחרי שניתן צו אפוטרופסות.

<יחזקאל סיבק: למעשה, בקשות שבהליכים רגילים, אם אני משווה את זה להליכים כמו פירוק או להליכים דומים מהסוג הזה, נכנסים לתוך תיק סל, בתיקי אפוטרופסות, כל תיק כזה צריך להיפתח מחדש ומחדש ומחדש, כשבתחילת הדבר מי שמשלם את זה הוא האפוטרופוס וצריך לגלגל את זה בסופו של דבר על החסוי.

<יחזקאל סיבק: חבל שכך.

<יחזקאל סיבק: אני בטוח שלא לזה הכוונה ואני חושב שזאת הזדמנות גם לתקן את הדבר הזה.

רויטל סויד: תודה.

רויטל סויד: עורך הדין פרידברג, מה אתה אומר על הנקודה שעלתה פה לגבי אפוטרופסות?

יעקב פרי: תודה על התיקון, אכן זה היה לפני שנה.

יעקב פרי: אני לא סופר מספיק טוב את החודשים שחולפים.

יעקב פרי: לא רצינו לגעת בנושא האפוטרופסות בתיקון הזה מפני שנעשית כרגע עבודה מאוד משמעותית, שחלקה גם נעשתה בוועדה הזו, על רפורמה כללית בכל נושא האפוטרופסות.

יעקב פרי: גם נושא האגרות של האפוטרופסות ייבחן בכלל זה ולכן לא רצו לגעת בהן כאן.

רויטל סויד: עורך הדין אוסמה סעדי.

אוסאמה סעדי: גברתי היושבת-ראש, אני מברך אותך על התפקיד החדש, שאת מנהלת אותו.

רויטל סויד: כשמי שמברך יש לו יום הולדת, הברכה עוד יותר גדולה.

אוסאמה סעדי: ישבתי בבוקר שלוש שעות.

אוסאמה סעדי: אני רוצה לקשור את הדיון הזה עם יום העוני.

אוסאמה סעדי: אנחנו מציינים את יום העוני בכנסת ואני מדבר על החברה הערבית, שזה גם בתי הדין השרעיים ובתי דין דרוזיים.

אוסאמה סעדי: 53% מאתנו מתחת לקו העוני.

אוסאמה סעדי: לכן, גם כאשר רואים לפעמים שמדובר בהעלאה של כמה מאות שקלים, בשביל משפחה, במיוחד משפחה שזקוקה לבית דין שרעי או בית דין דרוזי או אפילו לבית דין רבני, זה המון כסף.

אוסאמה סעדי: אני זוכר שבדיון הקודם התנגדנו להעלאה, במיוחד ברכיבים בהם ההעלאה היא במאות אחוזים.

אוסאמה סעדי: למשל, בעניין הערעור.

אוסאמה סעדי: סכום האגרה בערעור היה 189 שקלים ועכשיו רוצים 650 שקלים.

אוסאמה סעדי: או אפילו כשרוצים רשות ערעור.

אוסאמה סעדי: אני חושב שנועלים את השערים בפני האנשים, במיוחד בפני משפחות נזקקות בכל המדובר ברשות ערעור וערעור.

אוסאמה סעדי: אמרתי שההעלאה בלתי מובנת ובלתי מוסברת.

אוסאמה סעדי: בנישואים, אני יכול להבין העלאה מ-236 שקלים ל-250 שקלים, ובמזונות מ-236 שקלים ל-234 שקלים.

אוסאמה סעדי: העלאות של אימוץ ודברים כאלה, אפשריות.

אוסאמה סעדי: אבל עוד לא קיבלתי הסברים למה בערעורים ובבקשות רשות ערעור צריך העלאה באחוזים בלתי מוסברים.

אוסאמה סעדי: הנהלת בתי הדין השרעיים שכאשר יש פטור כללי, כמובן שהוא צריך לחול גם על בתי דין רבניים ובתי דין שרעיים, למשל אם מדובר בפטור לפי חוק למניעת אלימות.

יעקב פרי: אלה דברים שיש.

רויטל סויד: תודה.

רויטל סויד: עורכת הדין קרן הורוביץ, בבקשה.

<קרן הורוביץ: אפשר להסתכל על הדברים גם להפך.

<קרן הורוביץ: אתה פותח את האפשרות לאנשים עניים לגשת לבית משפט למשפחה, לדוגמה בענייני רכוש.

<קרן הורוביץ: זה מאוד משמעותי עבור נשים.

<קרן הורוביץ: זה שאתה מוריד את האגרה בענייני רכוש ואתה פותח להן את היכולת להגיע לבית משפט לענייני משפחה, אני חושבת שאתה מטיב.

אוסאמה סעדי: אבל גם שם האגרה היא אחוז אחד מסכום התביעה.

<קרן הורוביץ: במקום 3,000 שקל זה 500 שקל.

<קרן הורוביץ: אתה מסתכל רק על צד אחד.

<קרן הורוביץ: תסתכל גם על הצד השני.

אוסאמה סעדי: אמרתי שעם הסעיפים האלה אין לי בעיה, אבל בערעורים אני חושב שהקפיצה מ-189 שקלים ל-650 שקלים היא גדולה.

אוסאמה סעדי: תארי לעצמך אישה שצריכה לערער על פסק דין של מזונות, וצריכה לשלם 650 שקל.

רויטל סויד: תודה רבה.

רויטל סויד: מה שמבינים פה זה שאדם קרוב אצל עצמו וכל אחד רואה את הצד שלו.

אוסאמה סעדי: עכשיו, כשאת יושבת-הראש, מאיפה את מסתכלת?

רויטל סויד: אני מסתכלת על זה באיזון במטרה שבשעה ארבע אנחנו אחרי הצבעות.

רויטל סויד: הלאה.

<ניבאל חסניו: אני העוזרת המשפטית של מנהל בתי הדין השרעיים.

<ניבאל חסניו: אני ממשיכה את הדיון שהיה קודם, שאכן אמרנו שאם משווים, צריך להשוות את הכול.

<ניבאל חסניו: מדובר במערך שיפוטי שאכן צריך להשוות את כולם.

<ניבאל חסניו: מדובר בערכאה שלמה של בתי משפט.

<ניבאל חסניו: צריך להשוות את בתי המשפט עם בתי הדין, אבל האוכלוסיות הן אוכלוסיות שונות.

<ניבאל חסניו: האוכלוסייה שפונה לבתי הדין השרעיים, ומסכים אתי חברי שבבתי הדין הדרוזיים, האוכלוסייה ממש חלשה, במיוחד בתביעות מסוג של אחזקת גירושין.

<ניבאל חסניו: ממש באות משפחות שהן במצב כלכלי קשה ובמצב חלש חברתית.

<ניבאל חסניו: לבוא ולתת קפיצה מבחינת הסכום, ולהעלות את האגרה, זה ממש יהיה העלאה משמעותית.

<ניבאל חסניו: אני גם אתייחס לצוות שהוקם ב-2009 והשתתף בו עורך הדין אדם אבזח, שהיה גם מהצוות שבחן את עניין האגרות.

<ניבאל חסניו: שם נאמר שעניין העלאת האגרות לא יחול על בתי דין שרעיים ודרוזיים.

<ניבאל חסניו: את המצב הזה צריך לקחת בחשבון ולוודא אותו מבחינה מהותית.

רויטל סויד: תודה רבה.

רויטל סויד: עורך הדין רמי טרביה, היועץ המשפטי של בתי הדין הדרוזיים.

<רמי טרביה: בשם בתי הדין הדתיים הדרוזיים אני כן חייב לפרוטוקול לציין וגם להצטרף לדבריהם של חברי, הרב יעקב והגב' ניבאל, שמדובר באוכלוסייה קשת-יום, שבאה בשערי בתי הדין.

<רמי טרביה: בו בזמן שיש גידול מסיבי במספר התיקים בבתי הדין הדתיים הדרוזיים, כוח האדם והמשאבים ממש דלים.

<רמי טרביה: בעניין הזה אנחנו מצטרפים, כמו שאמרתי.

<רמי טרביה: עניין אחר הוא יותר טכני וסיכמתי בו עם חברי, מר פרידברג, שישנם פרטים שחסרים בתקנות וסיכמנו לתקן אותם ולהוסיף אותם בשלב יותר מאוחר.

<רמי טרביה: רק לפרוטוקול, למשל, אין לנו אימוץ בדין הדתי הדרוזי.

<רמי טרביה: אין לנו ערעור ברשות וכל הערעורים הם בזכות.

<רמי טרביה: חסר פרט של אישור הסכם ממון, תובענה שכנגד ועוד מספר דברים.

<רמי טרביה: אני מציין לפרוטוקול שאלה טעונים תיקון, הוספה או השמטה.

<רמי טרביה: תודה.

רויטל סויד: תודה רבה.

רויטל סויד: יש עוד מישהו שרוצה לומר דבר מה?

רויטל סויד: אם כך, אפשר להתחיל.

יעקב פרי: אולי נלך לפי סדר הדברים שמצוי בדפים שלפניכם.

יעקב פרי: אני אקרא את התקנות.

יעקב פרי: "תקנות בית המשפט לענייני משפחה (אגרות) (תיקון), התשע"ז-2017.

יעקב פרי: בתוקף סמכותי לפי סעיף 26(א)(5) ו-(ג) לחוק בית המשפט לענייני משפחה, התשנ"ה-1995 ולפי סעיפים 83 ו-108 לחוק בתי המשפט התשמ"ד-1984, באישור שר האוצר לפי סעיף 39ב לחוק יסודות התקציב, ובאישור ועדת החוקה, חוק ומשפט של הכנסת, אני מתקינה תקנות אלו: תיקון התוספת הראשונה.

יעקב פרי: 1.

יעקב פרי: בתוספת הראשונה לתקנות בית המשפט לענייני משפחה (אגרות), התשנ"ו-1995 – בפרט 1, אחרי "קצוב", יבוא: למעט כאמור בפרט 1א" אחרי פרט 1 יבוא 1א.

יעקב פרי: תביעה בין בני זוג לסכום קצוב שנובעת מהקשר בין בני הזוג, שאינה תביעה לפי פרט 5 – 1% מהסכום הנתבע כערכו ולא פחות מ-300 שקלים חדשים.

יעקב פרי: בפרט 2, אחרי "אשר יהיו" יבוא: "למעט כאמור בפרט 2א.

יעקב פרי: " אחרי פרט 2 יבוא: 2א.

יעקב פרי: כל תביעה בענייני רכוש בין בני זוג לסכום שאינו קצוב, שנובעת מהקשר בין בני הזוג, לרבות תביעה לאיזון משאבים לפירוק שיתוף, לפסק דין הצהרתי בענייני רכוש ולמתן חשבונות, יהיו מספר הסעדים ומספר פריטי הרכוש אשר יהיו.

יעקב פרי: על זה 500 שקלים חדשים.

יעקב פרי: בפרט 6, אחרי "בבית משפט לענייני משפחה", יבוא: "למעט אישור הסכם כאמור בפרק 6א".

יעקב פרי: אחרי פרט 6 יבוא: "6א.

יעקב פרי: אישור הסכם בין בני זוג שנובע מהקשר בין בני הזוג, כאשר אין תביעה תלויה ועומדת בעניין או ערעור בבית המשפט לענייני משפחה".

יעקב פרי: הסכום של האגרה על הפרט הזה יהיה 450 שקלים חדשים.

<נועה ברודסקי-לוי: פה צריך להוסיף את 6ב.

<נועה ברודסקי-לוי: – פגיעה בעניין אחזקת ילדים, שגם זה יהיה 350 שקלים.

יעקב פרי: נכון, מקובל.

יעקב פרי: "תחילה ותחולה.

יעקב פרי: 2.

יעקב פרי: תחילתן של תקנות אלה שישים יום מיום פרסומן (להלן – יום התחילה), והן יחולו על הליכים שנפתחו ביום התחילה או לאחריו"

<נועה ברודסקי-לוי: לפני שאנחנו מצביעים אני מבקשת שתשקלו את נושא האפוטרופסות כי זה סכום גבוה.

יעקב פרי: כמו שאמרתי קודם, הנושא כולו נמצא בבחינה ואתם מכירים את זה היטב כי הרבה מהתוצרים נדונים כאן בוועדה – כל התיקון הגדול שהיה לחוק הכשרות המשפטית והאפוטרופסות, וגם הרבה מאוד תקנות יגיעו.

רויטל סויד: השאלה היא האם אי אפשר עכשיו לתקן.

יעקב פרי: לא.

יעקב פרי: עדיף להסתכל על זה במבט רוחבי ואז ייעשה התיקון של כל האגרות באפוטרופסות.

יעקב פרי: לא נתנו את הדעת על זה בכוונת מכוון ואני חושב שכרגע לתקן משהו שעוד מעט יתוקן שוב - - -

רויטל סויד: אולי תאמר מתי יש בכוונת

רויטל סויד: כם לתת את הדעת על כך כדי שיהיה לנו בכל זאת איזה תאריך יעד בפרוטוקול מטעם משרד המשפטים.

יעקב פרי: לצערי, אני לא יכול להתחייב על מועד אבל אני כן יכול להגיד סדרי גודל של זמנים.

יעקב פרי: התיקון לחוק הכשרות המשפטית עבר לפני מספר חודשים והתקנות מכוחו מובאות בפניכם כעת.

יעקב פרי: חלק מהעבודה הזאת תבוא, מן הסתם גם - - -

רויטל סויד: אני יכולה להניח שתוך חודש ימים מהיום יהיו פה תקנות לדיון?

יעקב פרי: אני חושב שחודש זה קצת אופטימי, גם בגלל שיקולי לוח הזמנים של הוועדה, אבל זה יקרה תוך מספר חודשים.

רויטל סויד: אנחנו יכולים לנטרל את שיקולי לוח הזמנים של הוועדה.

רויטל סויד: תוכלו להניח את התקנות תוך חודש ימים?

רויטל סויד: אנחנו לוקחים על עצמנו להתכנס פה גם בשעות לא שגרתיות כדי לדון בנושא הזה.

יעקב פרי: הסיבה לכך שאני לא עונה "כן" במישרין היא מכיוון שלא אני מטפל בתקנות הללו אלא חברי.

יעקב פרי: אני אשאל אותו ואני יכול להשיב אפילו יותר מאוחר היום.

רויטל סויד: אנחנו נשמח אם תוכל לומר לנו לפני סוף הדיון מתי התקנות הללו יישבו על שולחן הוועדה.

רויטל סויד: אנחנו עוברים להצבעה.

רויטל סויד: מי בעד, מי נגד.

רויטל סויד: בעד התקנות – פה אחד

רויטל סויד: נמנעים – אין

רויטל סויד: התקנות נתקבלו פה אחד.

עליזה לביא: ברכות, ברכות.

עליזה לביא: 2.

עליזה לביא: תקנות בתי המשפט (אגרות) (תיקון), התשע"ז-2017.

יעקב פרי: הסט הבא הוא תקנות בתי המשפט (אגרות) (תיקון), התשע"ז-2017.

יעקב פרי: "בתוקף סמכותי לפי סעיפים 83 ו-109 לחוק בתי המשפט [נוסח משולב], התשמ"ד-1984, באישור שר ה אוצר לפי חוק יסודות התקציב ובאישור ועדת החוקה, חוק ומשפט של הכנסת, אני מתקינה תקנות אלו: תיקון התוספת.

יעקב פרי: 1.

יעקב פרי: בתוספת לתקנות בתי המשפט (אגרות), התשס"ז-2017, אחרי פרט 12 יבוא – 12א.

יעקב פרי: בקשת רשות ערעור על החלטת בית משפט לענייני משפחה, שעניינה תביעה כאמור בפרט 1א.

יעקב פרי: 2א.

יעקב פרי: או 5 ו-6ב שבתוספת הראשונה לתקנות בתי המשפט לענייני משפחה (אגרות), התשנ"ו-1995, הסכום בשקלים חדשים יעמוד על 650.

יעקב פרי: אחרי פרט 16א יבוא: 16ב.

יעקב פרי: ערעור על פסק דין של בית המשפט לענייני משפחה שעניינו תביעה כאמור בפרט 1א, 2א, או 5 שבתוספת הראשונה לתקנות בית המשפט לענייני משפחה (אגרות), התשנ"ו-1995, 650 שקלים חדשים.

<נועה ברודסקי-לוי: סליחה, זה היה 650 והייתה הסכמה שזה יהיה 500 שקלים.

יעקב פרי: נכון, את צודקת.

יעקב פרי: זה היה בהסכמת משרד האוצר.

<נועה ברודסקי-לוי: לגבי ה-400, זה 500 ולגבי הערעורים זה היה 650.

<נועה ברודסקי-לוי: ובשניהם אנחנו מוסיפים את 6ב של החזקת ילדים.

יעקב פרי: נכון.

יעקב פרי: "תחילה ותחולה.

יעקב פרי: 2.

יעקב פרי: תחילתן של תקנות אלה ביום תחילתן של תקנות בית המשפט לענייני משפחה (אגרות) (תיקון), התשע"ז (להלן – יום התחילה), והן יחולו על הליכים שנפתחו ביום התחילה ולאחריו.

<נועה ברודסקי-לוי: אתם לא מעדיפים לקבוע תאריך שבו כולן ייכנסו לתוקף?

יעקב פרי: לא.

יעקב פרי: המנגנון שעשינו אז היה כזה שאנחנו רוצים שישים יום להיערכות ולכן עשינו את זה בצורה הזאת.

<נועה ברודסקי-לוי: אבל ברור שזה יפורסם לפני כן.

יעקב פרי: כן, ברור.

רויטל סויד: מי בעד?

רויטל סויד: בעד התקנות – פה אחד

רויטל סויד: נמנעים – אין

רויטל סויד: התקנות התקבלו פה אחד.

רויטל סויד: 3.

רויטל סויד: תקנות הדיינים (אגרות) (תיקון), התשע"ז-2017.

יעקב פרי: נעבור לתקנות הדיינים.

<נועה ברודסקי-לוי: "תקנות הדיינים (אגרות) (תיקון), התשע"ז-2017.

<נועה ברודסקי-לוי: בתוקף סמכותי לפי סעיף 27 לחוק הדיינים, התשט"ו-1955, באישור שר האוצר לפי סעיף 39ב לחוק יסודות התקציב, התשמ"א-1985 ובאישור ועדת החוקה, חוק ומשפט של הכנסת, אני מתקינה תקנות אלו: תיקון התוספת הראשונה.

<נועה ברודסקי-לוי: בתוספת הראשונה לתקנות הדיינים (אגרות), התשי"ז-1957, (להלן – התקנות העיקריות) – במקום פרט 3 יבוא: "מזונות – תביעה בעניין מזונות ומדור לרבות הגדלה, הפחתה וביטול, לרבות מזונות ילדים – 234 שקלים".

<נועה ברודסקי-לוי: יש פה בקשה של עורך הדין יעקבי להוסיף פה לגבי בקשת ביניים במסגרת תביעה למזונות או מדור, לרבות תביעה למזונות או מדור מעיזבון או מן הנושים, שיהיה פטור מאגרה.

<נועה ברודסקי-לוי: זה בדומה לסעיף 7(2) לחוק בתי המשפט לענייני משפחה.

יעקב פרי: מקובל עלינו.

<נועה ברודסקי-לוי: "(2) בפרט 4 – בפסקה (1) – בפסקת משנה (א), המילים "כולל כריכת מזונות, החזקת ילדים וכל צווי העזר" – יימחקו.

<נועה ברודסקי-לוי: בפסקת משנה (ב), במקום "348" יבוא: 500.

<נועה ברודסקי-לוי: בפסקת משנה (ג), במקום "348" יבוא: 500.

<נועה ברודסקי-לוי: בפסקת משנה (ד), במקום "251" יבוא: 300.

<נועה ברודסקי-לוי: בפסקה (2) - במקום המילה "מתן" יבוא "בקשה למתן".

<נועה ברודסקי-לוי: זאת בקשה של עורך הדין יעקבי שיובהר שזה על עצם הבקשה, גם אם זה לא מאושר.

<נועה ברודסקי-לוי: "ובסופו יבוא: "כאשר אין תביעה או בקשה תלויה ועומדת בעניין או ערעור בבית הדין הרבני הגדול".

<נועה ברודסקי-לוי: זאת גם בקשה של יעקבי להוסיף בדומה לבית המשפט לענייני משפחה.

<נועה ברודסקי-לוי: לעניין הסכום – "ובמקום 251 יבוא: 450".

<נועה ברודסקי-לוי: הפסקה הזאת מדברת על מתן תוקף של פסק דין להסכם.

<נועה ברודסקי-לוי: לפי התיקון שאנחנו עושים עכשיו, בבית המשפט לענייני משפחה זה 450 שקלים ובבתי הדין זה גם 450 שקלים.

<נועה ברודסקי-לוי: לעניין בית הדין הרבני, יש סעיף נוסף שמדבר על אישור הסכם לפי חוק יחסי ממון כשלא מדובר על פרידה אלא בשלב הראשוני.

<נועה ברודסקי-לוי: שם זה 249 שקלים.

<נועה ברודסקי-לוי: השאלה היא האם יש מקום להבחנה הזאת.

יעקב פרי: את מדברת על הסכם קדם נישואים.

<נועה ברודסקי-לוי: בבית משפט לענייני משפחה זה 450 ובבתי הדין הדרוזיים והשרעיים אנחנו מתקנים עכשיו ל-450.

<נועה ברודסקי-לוי: בבית הדין הרבני יש תיקון ל-450.

<נועה ברודסקי-לוי: בעבר היה שאישור הסכם לפי חוק יחסי ממון, כשזה בשלב ראשוני ולא בשלב של פרידה, הסכום נמוך יותר, בגובה של 249 שקלים.

<נועה ברודסקי-לוי: השאלה היא האם יש מקום להבחנה.

<נועה ברודסקי-לוי: אני שואלת האם הכול אמור להיות תחת אותו פרט או שיש מקום להשאיר את זה ככה?

רויטל סויד: האם נכון להשוות ביניהם?

יעקב פרי: לא העלינו את השאלה הזאת בדיונים כי סברנו שמדובר בהסכמים מסוגים שונים, שלא חשבנו שצריך להשוות ביניהם.

יעקב פרי: כמו שאמרתי בפתח דבריי, לא השווינו בכל הפרמטרים כולם.

רויטל סויד: השאלה היא האם הייתה החלטה מושכלת שלא להשוות או שזה משהו שנשמט מתחת ידיכם?

יעקב פרי: זה משהו שנשמט בשלב ראשון.

יעקב פרי: זאת שאלה שעלתה פה גם בדיון הקודם.

יעקב פרי: זה לא נדון במסגרת הדיונים.

יעקב פרי: יש הליך מסודר שאנחנו צריכים לעבור, וזאת גם תשובה לדברים שאמר הרב יעקבי קודם וגם לדברים שאמר עורך הדין טרביה.

יעקב פרי: לפני שאנחנו משנים פרטים בוועדת חוקה, זה צריך לעבור דיון בוועדת אגרות בין-משרדית – כך קובע החוק – וגם לקבל את הסכמת שר האוצר.

יעקב פרי: אנחנו רוצים לעשות את הדברים בצורה מסודרת.

יעקב פרי: כל נושא אישור ההסכמים, כידוע לכם, אם ישבתם כאן בדיון אתמול, הוא נושא שמונח על הפרק בדיון מפני שיש את החוק להסדרי דין בסכסוכי משפחה.

יעקב פרי: אני חושב שכדאי שנשאיר את הפרט הזה לדיון ההוא ולא ננסה לשנות כאן.

יעקב פרי: זאת דעתי.

<גלי עציון: אנחנו מבקשים לתקן את זה ושזה יחזור לוועדת האגרות.

יעקב פרי: המקום שאנחנו מעוניינים להגיע אליו הוא שכל האגרות הללו יורדו.

<נועה ברודסקי-לוי: מה שביקשנו בדיון אתמול הוא שיפחיתו את הסכום על אישורי הסכמים בבתי המשפט, לא שאנחנו רוצים להעלות את הסכומים של בתי הדין אלא להוריד את הסכומים של בתי המשפט.

<נועה ברודסקי-לוי: אני כן מבקשת שיועבר המסר הזה.

יעקב פרי: האגרה הספציפית הזאת נמצאת ממילא בדיון מהסיבה שפירטתי.

יעקב פרי: בתשובה למה שאמר הרב יעקבי, בהחלט נפעל לקדם את זה.

<קרן הורוביץ: אנחנו לא רוצים להסליל אנשים לאשר הסכמי ממון בבתי הדין דווקא רק בגלל מחיר.

<קרן הורוביץ: שיבחרו בזה בחירה מתוך רצון.

<נועה ברודסקי-לוי: היה לנו אתמול דיון ושם זה גם עלה.

<נועה ברודסקי-לוי: זה לא רק על אישור הסכמים אלא באמת גם על הנקודה הזאת של אישור הסכם לפי חוק יחסי ממון, שלא קשור לכאורה לדיון.

יעקב פרי: מבחינתנו זה גם הסכם.

<נועה ברודסקי-לוי: אני מעבירה את המסר שמאוד חשוב להוריד בכולם.

רויטל סויד: אפשר להמשיך.

<נועה ברודסקי-לוי: פסקה 5.

<נועה ברודסקי-לוי: זאת גם בקשה של עורך הדין יעקבי ואני מציעה שהוא יסביר אותה.

<נועה ברודסקי-לוי: הוא מבקש למחוק את פסקאות משנה (ב) ו-(ג).

<נועה ברודסקי-לוי: זה לא כל-כך קשור דווקא להשוואת אגרות, זאת בקשה שעלתה בעניין אישורי גירושין בחו"ל.

<שמעון יעקבי: העיקרון שמנווט את כל סוגיית האגרות, גם בבתי הדין וגם בבתי המשפט חוץ מאחד או שניים יוצאים מן הכלל, הוא שהאגרה משולמת עבור הבקשה, לא עבור התוצאה.

<שמעון יעקבי: התיקון הקודם שעשינו, שקראת קודם, בדיוק נועד לשם כך – לא עבור מתן האישור אנחנו משלמים את האגרה אלא עבור הבקשה.

<שמעון יעקבי: גם כאן אנשים באים עם גיטין שנעשו בחו"ל ומבקשים לאשר אותם בבית הדין הרבני.

<שמעון יעקבי: הם משלמים אגרה עבור הבקשה וכרגע, על-פי הנוסח הקיים, עבור האישור של הבקשה הם משלמים עוד אגרה זהה.

<שמעון יעקבי: זה לא נראה לנו נכון, זה לא נראה לנו ראוי.

<שמעון יעקבי: אין לנו הרבה בקשות כאלה וספרתי סדר גודל של 27 בקשות בשנה בממוצע במשך חמש השנים האחרונות.

<שמעון יעקבי: כל אדם שמתבקש לשלם את האגרה עבור פסק הדין, מלא בתרעומת.

<שמעון יעקבי: היות וזה לא קיים בבתי המשפט, אני חושב שראוי שזה לא יהיה גם בבתי הדין.

<נועה ברודסקי-לוי: מה היה המקור של זה?

<שמעון יעקבי: אני ממש לא יודע להגיד.

<שמעון יעקבי: קשה לי להבין.

<שמעון יעקבי: אלה תקנות משנת 1957.

<שמעון יעקבי: אבל אני יכול לומר לך שלאורך כל שנותיי בבתי הדין, יש תרעומת של אנשים כל פעם מחדש.

רויטל סויד: יעקב, מה אתה אומר על ההערה הזאת?

יעקב פרי: אני חושב שבאופן מהותי הרב יעקבי צודק, בפרט שמדובר בכסף מאוד מאוד קטן.

יעקב פרי: זה תיקון שראוי לעשותו.

יעקב פרי: אנחנו לא רואים בו קושי.

יעקב פרי: הוא צודק.

יעקב פרי: למרות מה שאמרתי קודם, הנושא הזה לא עבר ועדת אגרות אבל זה ממש זוטי דברים בעיניי.

רויטל סויד: פה אתה יכול לקבל החלטה?

<איל טולדו: אני מבקש שכל הצעה לשינוי שתיעשה פה, תעבור במנגנון המקובל בוועדת אגרות.

<איל טולדו: שם אנחנו נדון בבקשה כמו שאנחנו עושים עם כל הבקשות.

רויטל סויד: נצרף את זה גם לעניין האימוץ.

יעקב פרי: אנחנו נקבל תיקונים נוספים והתיקון הזה יעבור שם.

יעקב פרי: בסדר גמור.

יעקב פרי: שיירשם לפרוטוקול שלנו אין שום התנגדות ואנחנו נסביר את זה בוועדה.

<נועה ברודסקי-לוי: כרגע אני לא מכניסה את זה.

<נועה ברודסקי-לוי: "(3) בפרט 7, במקום "251" יבוא: "350".

<נועה ברודסקי-לוי: (4) בפרט 8, במקום "251" יבוא: "350".

<נועה ברודסקי-לוי: זאת שאלה שעלתה לגבי אימוץ.

יעקב פרי: תקנות האגרות, כפי ששמתם לב, הן תקנות מאוד מאוד ישנות.

יעקב פרי: התקנות בבתי הדין הרבניים הן משנת תשי"ז.

יעקב פרי: אני עוד לא הייתי בחיים אז ולא כל-כך יודע מה היה שם.

יעקב פרי: גם התקנות של בתי הדין הדתיים הדרוזיים וגם תקנות בתי הדין השרעיים.

יעקב פרי: יש שם כל מיני דינוזאורים.

יעקב פרי: האימוץ – אולי הרב יעקבי יכול להסביר, אבל זה משהו שהם לא עוסקים בו בכלל.

<נועה ברודסקי-לוי: אתם מטפלים בבקשות שקשורות בתיקי אימוץ?

<שמעון יעקבי: כמעט ולא.

<שמעון יעקבי: אנחנו מקבלים נושאים של אימוץ בדרך אחורית, כאשר אדם שמאומץ מבקש להינשא ואז אנחנו צריכים לבדוק את הייחוס שלו.

יעקב פרי: בכל בתי הדין הדתיים, סעיף האימוץ יכול להימחק.

<שמעון יעקבי: לא, לא, לא.

<שמעון יעקבי: אני לא יכול לומר שזה לא קיים בכלל.

יעקב פרי: אבל זה מכוסה דרך אגרה אחרת.

יעקב פרי: אתה יכול לגבות אגרה ממי שביקש להינשא.

רויטל סויד: דרך איזו אגרה זה מכוסה?

יעקב פרי: במקרה הזה, אדם שמבקש לברר את היוחסין שלו, יש אגרה עבור זה.

<שמעון יעקבי: אתה צודק, אבל זאת לא האגרה הזאת.

יעקב פרי: אז איפה?

<שמעון יעקבי: חוק האימוץ מאפשר אימוץ בבית דין דתי כאשר מדובר במאומץ שהוא בן למעלה מגיל 10 ובהסכמת היועץ המשפטי לממשלה.

<שמעון יעקבי: יש הסדר.

יעקב פרי: השאלה היא האם נעשה בו שימוש.

יעקב פרי: בבתי הדין הרבניים אכן יש סמכות, אבל העיר חברנו עורך הדין טרביה, שבבתי הדין הדתיים הדרוזיים אין את זה בכלל ובבתי הדין השרעיים אין דין דתי שרעי שבכלל נוגע לאימוץ.

יעקב פרי: זה לא קיים.

<נועה ברודסקי-לוי: אז שם נוכל למחוק, אבל רק שנדע האם בפועל מגיעים אליכם תיקים כאלה?

<שמעון יעקבי: מגיעים לעתים נדירות מאוד.

<שמעון יעקבי: אני זוכר פעם או פעמיים.

רויטל סויד: אז אפשר לאזן ביניהם?

רויטל סויד: אפשר להשוות ביניהם?

יעקב פרי: זה משווה.

יעקב פרי: זה 350 שקלים.

רויטל סויד: בבית המשפט זה 477 שקלים ובבתי הדין הרבניים זה 249 שקלים.

רויטל סויד: אני לא משווה את זה לבית הדין השרעי והדרוזי.

יעקב פרי: אני חושב שזה ירד ל-350 שקלים לדעתי.

<נועה ברודסקי-לוי: בבתי משפט למשפחה לא נגענו בזה בכלל.

רויטל סויד: בואו נעשה את ההשוואה הזאת בין בית משפט לענייני משפחה לבתי הדין הרבניים.

יעקב פרי: אני מבקש שאת התיקון הזה לא נעשה כאן בצורה הזאת.

יעקב פרי: לי אין הסמכות להסכים או לא להסכים להצעות תקציביות.

<נועה ברודסקי-לוי: אבל שזה ייבדק.

יעקב פרי: בסדר.

<נועה ברודסקי-לוי: "(4) במקום פרט 15 יבוא – "15 ערעורים ערעור או ערעור שכנגד כאמור בפרט 3, 4(1)(א) עד (ג), 4(2) או 7 – 500 שקלים.

<נועה ברודסקי-לוי: בקשת רשות ערעור על החלטה אחרת בעניין תביעה או בקשה כאמור בפרט 3, 4(1)(א) עד (ד), 4(2) או 7 – 650 שקלים.

<נועה ברודסקי-לוי: ערעור או ערעור שכנגד על פסק דין או בקשת רשות ערעור על החלטה אחרת בעניין תביעה או בקשה בכל עניין אחר – 249 שקלים.

<נועה ברודסקי-לוי: בקשה להארכת זמן הגשת ערעור או להארכת זמן הגשת בקשת רשות ערעור – 44 שקלים".

<נועה ברודסקי-לוי: דבר נוסף שמבקש עורך הדין יעקבי להוסיף הוא בפרט 19, בפסקת משנה (יד) – "במקום "249" יבואו "44 שקלים".

<נועה ברודסקי-לוי: מדובר שם על תצהיר בבית המשפט ואני מבינה שזה הסכום שדורשים ולכן ביקשתם לתקן גם פה.

<שמעון יעקבי: הרי על יסוד כך באות כל התקנות הללו, כדי להשוות.

<שמעון יעקבי: לדעתי זאת טעות, כלומר הסכום שהיה כתוב קודם זאת טעות ואני יכול לומר לכם שבפועל אנחנו לא גובים את הסכום הזה.

<שמעון יעקבי: אנחנו תמיד גובים את הסכום של האגרה, אבל ראוי לתקן את זה כדי שזה יהיה בצורה רשמית.

<שמעון יעקבי: אגב כך אני מציין פרט שלא כתוב פה, אבל העירו את תשומת לבי היום שתצהיר של בת לפטור משירות ביטחון, משום מה בעדכונים של היום זה סכום של 55 שקלים, כאשר הסכום המקורי גם הוא נגזר מאותו תצהיר שיש בבתי המשפט.

<שמעון יעקבי: להזכיר שבעיקרון, על-פי חוק שירות ביטחון, בת יכולה להצהיר גם בפני שופט ובפועל כולן באות לבתי הדין, אבל החוק מאפשר גם בפני שופט.

<שמעון יעקבי: כשהיא באה בפני שופט לא סביר שהיא תשלם 47 שקלים וכשהיא תבוא לבית הדין הרבני היא תשלם 55 שקלים.

יעקב פרי: דיברנו על הנושא הזה קצת לפני הישיבה.

יעקב פרי: הנושא הזה קשור בעדכוני מדד וצריך לבחון בדיוק מה קרה ואיפה נפלה השגיאה.

יעקב פרי: זה לא בסמכות של ועדת החוקה בכלל לעסוק בנושא הזה.

<שמעון יעקבי: אבל כרגע אנחנו הולכים על סוגיה של השוואה.

<שמעון יעקבי: אני לא מדבר על המידוד, כמו שקראת לזה.

<שמעון יעקבי: ההחלטה פה צריכה להיות שאם אנחנו משווים את האגרות, צריכה להיות אותה אגרה של תצהיר שיש בבית משפט, תהיה בבית הדין הרבני, בין אם זה תצהיר כללי ובין אם זה תצהיר של שירות.

יעקב פרי: אני חושב שכולם יסכימו שמדובר בקבלת תצהיר ובסיס ההשוואה שלנו הוא מה מקובל בבתי המשפט הרגילים.

<שמעון יעקבי: מקובל עליי.

יעקב פרי: צריך לבחון למה זה קרה.

יעקב פרי: יכול להיות שיש תקלה בעוד אגרות וכדאי לבחון את זה.

<שמעון יעקבי: היות ואת התצהיר גילינו ועמדנו על כך, אנחנו צריכים ליישר קו.

יעקב פרי: אתה יכול לעשות את זה בהודעה.

<שמעון יעקבי: לא, הודעה זה אם מצאתי טעות, כן טעות ולא טעות.

<שמעון יעקבי: אנחנו כאן כרגע הולכים לאשר תיקון לתקנות שנועד כדי ליישר קו בין בתי הדין לבתי המשפט.

<שמעון יעקבי: אני חושב שזה אלמנטרי שאנחנו צריכים לאשר את זה עכשיו.

<שמעון יעקבי: אני לא מדבר על הסכום.

<שמעון יעקבי: הסכום פחות חשוב לי אבל זאת צריכה להיות אותה אגרת תצהיר לכולם.

<נועה ברודסקי-לוי: אתה יכול להפנות איפה בדיוק ברשימה אתה מתייחס?

<נועה ברודסקי-לוי: בתוך התקנות עצמן?

<שמעון יעקבי: זה 19 (טו).

<נועה ברודסקי-לוי: כתוב פה 44 שקלים.

<שמעון יעקבי: זה ישן.

יעקב פרי: יכול להיות שהטעות היא אצלכם בכלל.

<שמעון יעקבי: לא, אנחנו קיבלנו ממשרד האוצר.

<נועה ברודסקי-לוי: מה היית רוצה שנתקן פה?

<שמעון יעקבי: שזאת תהיה אותה אגרה שיש בבתי המשפט.

<נועה ברודסקי-לוי: הבנתי.

<נועה ברודסקי-לוי: אתה אומר שבבתי המשפט זה 44 שקלים וזה הסכום שקיים גם פה.

<שמעון יעקבי: לא, כיום כבר יש עדכון לאגרות והסכום יותר גבוה.

<נועה ברודסקי-לוי: הבנתי, בגלל המדד.

יעקב פרי: בואו נבדוק את זה אחר-כך בנוסח.

יעקב פרי: העיקרון ברור ומוסכם, שזה קבלת תצהיר וקבלת תצהיר צריכה להיות כמו כל קבלת תצהיר.

<נועה ברודסקי-לוי: דיברנו על (יד) והשאלה היא האם אנחנו מתקנים גם ב-(טו) אותו דבר.

יעקב פרי: זאת אותה קבלת תצהיר.

<שמעון יעקבי: זה אותו רעיון.

<נועה ברודסקי-לוי: תעשו איזושהי בדיקה לפני שאנחנו מעבירים.

<נועה ברודסקי-לוי: אנחנו עוברים לתיקון התוספת השנייה גם בתקנות הדיינים לגבי העניין של אגרת פרוטוקול.

<נועה ברודסקי-לוי: אני רוצה להסביר כי הייתה פה גם בקשה של עורך הדין יעקבי.

<נועה ברודסקי-לוי: בעיקרון, אגרת הפרוטוקול בבתי הדין היא על חלק מהדברים 97 מהשקלים ועל חלק מהדברים 69 שקלים ועל חלק מהדברים יש פטור בכלל מאגרת פרוטוקול.

<נועה ברודסקי-לוי: לעומת זאת, בבית משפט לענייני משפחה, כל מה שנדרש שם זה אגרת פרוטוקול שהיא תמיד 71 שקלים.

<יחזקאל סיבק: לא, המדינה העבירה הודעת חדילה בתובענה ייצוגית אחרת שלנו.

<נועה ברודסקי-לוי: שמפסיקים לגבות אגרת פרוטוקול?

<גלי עציון: בבית משפט למשפחה, מספטמבר 2016 לא גובים יותר אגרת פרוטוקול.

<חנית אברהם בכר: זה עדיין נמצא בתקנות אבל אנחנו רוצים לערוך תיקון לתקנות ולמחוק את זה.

<שמעון יעקבי: אז בואו נעשה את זה.

יעקב פרי: בואו נמתין עם זה לתיקון שלהם, הרב יעקבי.

רויטל סויד: כל פעם שאתה רואה את הבחור מהאוצר קם, בואו נעבור הלאה.

יעקב פרי: אם אנחנו מדברים על השוואה, הם יגישו תיקון ויתחילו לגבות שוב בצורה אחרת.

<חנית אברהם בכר: לא.

יעקב פרי: אתם לא תגבו אף פעם אגרת פרוטוקול?

יעקב פרי: לחלוטין?

יעקב פרי: אז כשזה יהיה, נעשה פטור גם בבתי הדין.

<גלי עציון: מספטמבר 2016 הפסיקו בפועל לגבות.

<שמעון יעקבי: אלינו זה לא הגיע.

<שמעון יעקבי: אני אשמח מאוד לגבות את זה.

יעקב פרי: אתם מתכוונים לתקן את התקנות בנושא הזה?

<שמעון יעקבי: יעקב, תצטרך לחוות דעתך האם גם אנחנו נפסיק לגבות את זה.

יעקב פרי: אני חושב שכן.

<גלי עציון: אני יכולה להעביר את זה.

יעקב פרי: הרב יעקבי, צריך לבדוק האם גם לך יש סיבה לחדילה.

יעקב פרי: אני לא יודע מה הסיבה אצלם.

<איל טולדו: אם יורשה, הייתי מעורב בתובענה הזאת ובחדילה, אכן המדינה הודיעה על חדילה וזה הופסק גם בבתי המשפט לענייני משפחה וגם בלשכות ההוצאה לפועל.

<איל טולדו: אני חושב שהתיקון של זה ייעשה בזמנו, בצורה מסודרת ולא כחלק ממשהו שהוא לא בהכרח שייך אליו.

<יחזקאל סיבק: אנחנו שמים את המידע פה על השולחן כיוון שהנושא עלה.

יעקב פרי: זה דורש בירור, אבל הואיל והתחייבנו נעשה את הדברים במתואם עם משרד האוצר.

יעקב פרי: ככה ראוי.

יעקב פרי: הואיל והתחייבנו שממש בשבועות הקרובים נבחן את יתר התיקונים שביקשת, הרב יעקבי, נבחן גם את הנושא הזה.

<שמעון יעקבי: השאלה היא מה אני עושה מחר בבוקר.

יעקב פרי: זה לא קשור אליי, ברוך השם.

\<שמעון יעקבי: משרד האוצר, אני קצת נבוך.

\<שמעון יעקבי: האם אני מודיע למזכירויות אצלנו להפסיק לגבות אגרת פרוטוקול?

<איל טולדו: לפי מה שאני יודע, דובר על בית המשפט לענייני משפחה ולא על בתי הדין הרבניים.

<איל טולדו: על זה הייתה התביעה ועל כן בנושא הזה הייתה הקלה.

<נועה ברודסקי-לוי: אבל יש מקום להבחנה ביניהם?

<נועה ברודסקי-לוי: אין מקום להבחנה ביניהם.

<איל טולדו: <אפשר לבחון את הדברים האלה בצורה מסודרת.

<איל טולדו: זה יעבור אלינו, יעבור ועדת אגרות ונבחן את הדברים לגופם, אבל בטח לא פה, במסגרת דיון בכנסת.

<איל טולדו: >

יעקב פרי: צריך לבדוק מה היו העילות של התובענה הזאת.

יעקב פרי: אני לא הכרתי אותה עד לפני שתי דקות.

<נועה ברודסקי-לוי: זה בהחלט משהו שיהיה צריך לתקן.

<נועה ברודסקי-לוי: בכל מקרה, אם כך, אתה רוצה שנקדם לפחות בינתיים את התיקון?

<שמעון יעקבי: אני חושב שבכל זאת הגיוני מה שאני אומר, שאם אנחנו משווים - - -

<נועה ברודסקי-לוי: זה הגיוני לחלוטין שלא יגבו מבתי הדין, אבל הם לא מסכימים כרגע להכניס את זה.

יעקב פרי: זה ודאי לא התיקון שביקשת.

רויטל סויד: הרב יעקבי, בסוף נכתוב את הנקודות שנשארו לנו לליבון.

רויטל סויד: אנחנו נציין את זה בסיכום של הישיבה ונבקש גם מענה לזה בקרוב, כדי שנוכל להמשיך ולהשלים את התיקונים האלה.

<נועה ברודסקי-לוי: בינתיים לתקן כמו שהיה במקור בתקנות?

<נועה ברודסקי-לוי: בהחלט יש מקום לבחון את זה כי אין היגיון בפער הזה, לפחות על פניו.

<איל טולדו: צריך לבחון האם באמת מתקיימים דיונים בבתי הדין הדתיים שבגינם גובים אגרת פרוטוקול.

רויטל סויד: בוודאי שיש דיונים.

<איל טולדו: הטענה הייתה שבבתי המשפט למשפחה זה הושווה ובהוצאה לפועל, כשבכלל לא התקיימו הדיונים.

<איל טולדו: לכן יש לבחון את זה בצורה מסודרת ולא לעשות את זה פה כדרך אגב.

<נועה ברודסקי-לוי: בכל מקרה אני אקרא את התיקון שיש כרגע.

<נועה ברודסקי-לוי: "תיקון לתוספת השנייה.

<נועה ברודסקי-לוי: בתוספת השנייה לתקנות העיקריות – בפרט 1, פרט "15(ג)" – יימחק.

<נועה ברודסקי-לוי: בפרט 2, במקום "3(א), 3(ב)" יבוא: ובמקום "5(א) יבוא "5".

<נועה ברודסקי-לוי: תחילה ותחולה.

<נועה ברודסקי-לוי: 3.

<נועה ברודסקי-לוי: תחילתן של תקנות אלה ביום תחילתן של תקנות בית המשפט לענייני משפחה (אגרות) (תיקון), התשע"ז-2017, (להלן – יום התחילה), והן יחולו על הליכים שנפתחו ביום התחילה או לאחריו".

<נועה ברודסקי-לוי: אפשר להצביע.

רויטל סויד: מי בעד?

רויטל סויד: בעד התקנות – פה אחד

רויטל סויד: נמנעים – אין

רויטל סויד: התקנות עברו.

רויטל סויד: 4.

רויטל סויד: תקנות בתי הדין הדתיים הדרוזיים (אגרות) (תיקון), התשע"ז-2017

יעקב פרי: אנחנו נקרא את תקנות בתי הדין הדתיים הדרוזיים (אגרות) (תיקון), התשע"ז-2017.

יעקב פרי: "בתוקף סמכותי לפי סעיף 30 לחוק בתי הדין הדרוזיים, תשכ"ג-1962, באישור שר האוצר לפי סעיף 39ב' לחוק יסודות התקציב, התשמ"ה-1985, ובאישור ועדת החוקה, חוק ומשפט של הכנסת, אני מתקינה תקנות אלה: "תיקון התוספת הראשונה.

יעקב פרי: 1.

יעקב פרי: בתוספת לתקנות בתי הדין הדתיים הדרוזיים (אגרות), התשל"ג-1973 – במקום פרט 1 יבוא: "1.

יעקב פרי: בעד תובענה בענייני- נישואין – 251 שקלים גירושין – 348 שקלים שלום בית – 251 שקלים מזונות – 234 שקלים אפוטרופסות לפסול דין – 238 שקלים אפוטרופסות לקטין – 238 שקלים החזקת ילדים – 350 שקלים" על פרטים (ח) ו-(ט) אימוץ והקדשות, ניתן לוותר כליל.

יעקב פרי: "1א.

יעקב פרי: (א) בעד תובענה בין בני זוג לחלוקת רכוש בסכום קצוב – 1% מן הסכום אך לא פחות מ-300 שקלים חדשים.

יעקב פרי: בעד תובענה בין בני זוג לחלוקת רכוש בסכום שאינו קצוב – 500 שקלים".

<רמי טרביה: יעקב, ברשותך, אבקש לציין ברישה: בעד תובענה ותובענה שכנגד.

<רמי טרביה: רק לציין את זה.

יעקב פרי: נעשה תיקון מסודר לעניין.

יעקב פרי: אני חושב שלא כאן המקום.

<רמי טרביה: רק לציין שזה חסר.

יעקב פרי: הדברים האלה צריכים להיעשות בצורה מסודרת.

יעקב פרי: "(2).

יעקב פרי: במקום פרט 3 יבוא – "3.

יעקב פרי: בעד – ערעור על פסק דין של בית הדין הדתי הדרוזי בעניין תובענה כאמור בפרט 1(ב), (ג), (ד) או (ז) – 650 שקלים.

<נועה ברודסקי-לוי: זה צריך להיות גם 1א רבתי.

יעקב פרי: זה נשמט?

יעקב פרי: בסדר.

יעקב פרי: בקשות רשות ערעור על החלטה אחרת של בית הדין הדתי הדרוזי שניתנה לעניין תובענה כאמור בפרט 1(ב), (ג), (ד) או (ז) – 500 שקלים.

<נועה ברודסקי-לוי: וזה צריך להיות גם 1א.

<רמי טרביה: וגם לציין שאין הליך של רשות ערעור בכלל בבתי הדין הדתיים הדרוזיים.

יעקב פרי: ציינת את זה כבר.

יעקב פרי: אני מקווה שניפגש כאן תוך שבועות ספורים כדי לעשות תיקון לתקנות בתי הדין הדתיים הדרוזיים.

<רמי טרביה: אוקיי, אז תציין את זה.

יעקב פרי: "ערעור שכנגד והתנגדות לפסק דין של בית הדין הדרוזי שניתן במעמד צד אחד לעניין תובענה כאמור בפרט 1(ב), (ג), (ד) או (ז) – 650 שקלים.

<נועה ברודסקי-לוי: ו-1א.

יעקב פרי: כמובן.

יעקב פרי: "3א.

יעקב פרי: בעד – ערעור על פסק דין של בית הדין הדתי הדרוזי בעניין תובענה כאמור בפרט (א), (ה), (ו), (ח) או (ט)– 191 שקלים.

יעקב פרי: ערעור שכנגד והתנגדות לפסק דין של בית הדין הדתי הדרוזי שניתן במעמד צד אחד לעניין תובענה כאמור בפרטים (א), א1 רבתי, (ה), (ו), (ח) או (ט) שנמחקים – 191 שקלים.

יעקב פרי: 3ב.

יעקב פרי: בעד אישור הסכם בין בני זוג כאשר אין תביעה תלויה ועומדת או ערעור בעניין – 450 שקלים.

יעקב פרי: תחילה ותחולה.

יעקב פרי: 2.

יעקב פרי: תחילתן של תקנות אלה ביום תחילתן של תקנות בית המשפט לענייני משפחה (אגרות) (תיקון), התשע"ז-2017 (להלן – יום התחילה), והן יחולו על הליכים שנפתחו ביום התחילה או לאחריו".

<רמי טרביה: גם לציין כאן, ברשותך, עניין של אישור הסכם ממון.

<נועה ברודסקי-לוי: זה מה שדיברנו קודם, ה-249 שקלים של אישור הסכם ממון.

יעקב פרי: הואיל וכל נושא אישור הסכמים תלוי ועומד, אנחנו נדון בדברים בצורה מסודרת.

רויטל סויד: נצביע.

רויטל סויד: מי בעד, מי נגד.

רויטל סויד: בעד התקנות – פה אחד

רויטל סויד: נמנעים – אין

רויטל סויד: התקנות התקבלו פה אחד.

רויטל סויד: 5.

רויטל סויד: תקנות בתי הדין השרעיים (אגרות) (תיקון), התשע"ז-2017

יעקב פרי: נותרו לנו עוד שלושה.

יעקב פרי: "תקנות בתי הדין השרעיים (אגרות) (תיקון), התשע"ז-2017.

יעקב פרי: בתוקף סמכותי לפי סעיף 28 לחוק הקאדים, תשכ"א-19961, באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת החוקה, חוק ומשפט של הכנסת, אני מתקינה תקנות אלו: "תיקון התוספת הראשונה.

יעקב פרי: 1.

יעקב פרי: בתוספת לתקנות בתי הדין השרעיים (אגרות), התשכ"ח-1961 – במקום פרט 1 יבוא: "1.

יעקב פרי: בעד תובענה בענייני- נישואין – 251 שקלים גירושין – 348 שקלים שלום בית – 251 שקלים מזונות – 234 שקלים אפוטרופסות לפסול דין – 238 שקלים אפוטרופסות לקטין – 238 שקלים החזקת ילדים – 350 שקלים"

<נועה ברודסקי-לוי: עניין האימוץ פה כן רלוונטי?

יעקב פרי: אתם לא עוסקים בזה, לדעתי.

<מהא מראענה: לא עוסקים, אבל צריך לבחון את זה.

יעקב פרי: אז לא נמחוק את זה.

יעקב פרי: "אימוץ – 350 שקלים.

יעקב פרי: הקדשות – 238 שקלים.

יעקב פרי: "1א.

יעקב פרי: (א) בעד תובענה בין בני זוג לחלוקת רכוש בסכום קצוב – 1% מן הסכום אך לא פחות מ-300 שקלים חדשים.

יעקב פרי: (ב) בעד תובענה בין בני זוג לחלוקת רכוש בסכום שאינו קצוב – 500 שקלים".

יעקב פרי: "(2).

יעקב פרי: במקום פרט 3 יבוא – "3.

יעקב פרי: בעד – (א) ערעור על פסק דין של בית הדין השרעי בעניין תובענה כאמור בפרט 1(ב), (ג), (ד) או (ז) – 650 שקלים.

<נועה ברודסקי-לוי: ו-1א.

יעקב פרי: וגם כאן התיקון שדיברנו עליו קודם.

יעקב פרי: "(ב) "בקשות רשות ערעור על החלטה אחרת של בית הדין השרעי שניתנה לעניין תובענה כאמור בפרט 1(ב), 1א, (ג), (ד) או (ז) – 500 שקלים.

יעקב פרי: "ערעור שכנגד והתנגדות לפסק דין של בית הדין השרעי שניתן במעמד צד אחד לעניין תובענה כאמור בפרט 1(ב), (ג), (ד) או (ז) – 650 שקלים.

יעקב פרי: "3א.

יעקב פרי: בעד – ערעור על פסק דין של בית הדין השרעי בעניין תובענה כאמור בפרט (א), (ה), (ו), (ח) או (ט)– 191 שקלים.

יעקב פרי: ערעור שכנגד והתנגדות לפסק דין של בית הדין השרעי שניתן במעמד צד אחד לעניין תובענה כאמור בפרטים (א), א1 רבתי, (ה), (ו), (ח) או (ט) – 191 שקלים.

יעקב פרי: 3ב.

יעקב פרי: בעד אישור הסכם בין בני זוג כאשר אין תביעה תלויה ועומדת או ערעור בעניין – 450 שקלים", בכפוף לכל מה שאמרנו קודם על אישורי הסכמים.

יעקב פרי: "תחילה ותחולה.

יעקב פרי: 2.

יעקב פרי: תחילתן של תקנות אלה ביום תחילתן של תקנות בית המשפט לענייני משפחה (אגרות) (תיקון), התשע"ז-2017 (להלן – יום התחילה), והן יחולו על הליכים שנפתחו ביום התחילה או לאחריו".

רויטל סויד: מי בעד?

רויטל סויד: בעד התקנות – פה אחד

רויטל סויד: נמנעים – אין

רויטל סויד: התקנות התקבלו פה אחד.

רויטל סויד: 6.

רויטל סויד: תקנות בתי הדין השרעיים (אגרות) (תיקון), התשע"ז-2017

<נועה ברודסקי-לוי: יש לנו עכשיו את עניין תקנות בתי הדין השרעיים (אגרות) (תיקון), התשע"ז-2017

<מהא מראענה: "בתוקף סמכותי לפי סעיף 28 לפי חוק הקאדים, תשכ"א-1961, באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת החוקה, חוק ומשפט של הכנסת, אני מתקינה תקנות אלו: תיקון תקנה 13.

<מהא מראענה: 1.

<מהא מראענה: בתקנה 13 לתקנות בתי הדין השרעיים (אגרות), התשכ"ח-1968, אחרי פסקה (7) יבוא: "(8) בעד תובענה או ערעור לפי החוק למניעת אלימות במשפחה, התשנ"א-1991, או לפי חוק מניעת הטרדה מאיימת, התשס"ב-2001" סוכם למחוק את המילים "לפי חוק למניעת הטרדה מאיימת".

<נועה ברודסקי-לוי: אנחנו משאירים רק את המילים "החוק למניעת אלימות במשפחה".

<מהא מראענה: תחילה ותחולה 2.

<מהא מראענה: תחילתן של תקנות אלה שלושים ימים מיום פרסומן (להלן – יום התחילה) והן יחולו על הליכים שנפתחו ביום התחילה או לאחריו".

רויטל סויד: נא להצביע.

רויטל סויד: מי בעד.

רויטל סויד: בעד התקנות – פה אחד

רויטל סויד: נמנעים – אין

רויטל סויד: התקנות התקבלו.

רויטל סויד: 7.

רויטל סויד: תקנות בתי הדין הדתיים הדרוזיים (אגרות) (תיקון), התשע"ז-2017

<נועה ברודסקי-לוי: "תקנות בתי הדין הדתיים הדרוזיים (אגרות) (תיקון), התשע"ז-2017.

<נועה ברודסקי-לוי: בתוקף סמכותי לפי סעיף 30 לפי חוק בתי הדין הדתיים הדרוזיים, תשכ"ג-1962, באישור שר באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת החוקה, חוק ומשפט של הכנסת, אני מתקינה תקנות אלו: תיקון תקנה 13.

<נועה ברודסקי-לוי: 1.

<נועה ברודסקי-לוי: בתקנה 13 לתקנות בתי הדין הדתיים הדרוזיים (אגרות), התשכ"ח-1968, אחרי פסקה (7) יבוא: "(8) בעד תובענה או ערעור לפי החוק למניעת אלימות במשפחה, התשנ"א-1991".

<נועה ברודסקי-לוי: גם פה לא לתקן את הנושא של חוק למניעת הטרדה מאיימת.

<מהא מראענה: זה נמצא בחוק הטרדה מאיימת וזה מתייתר פה.

<נועה ברודסקי-לוי: "תחילה ותחולה 2.

<נועה ברודסקי-לוי: תחילתן של תקנות אלה שלושים ימים מיום פרסומן (להלן – יום התחילה) והן יחולו על הליכים שנפתחו ביום התחילה או לאחריו".

רויטל סויד: מי בעד, מי נגד.

רויטל סויד: בעד התקנות – פה אחד

רויטל סויד: נמנעים – אין

רויטל סויד: בשעה טובה ובמזל טוב עשינו בהחלט את התיקון.

רויטל סויד: עשינו היסטוריה ועשינו תיקון.

רויטל סויד: איזנו בין האגרות השונות בבית הדין ובבית המשפט לענייני משפחה.

רויטל סויד: לפרוטוקול, עדיין נשארו נושאים שנרצה לקיים בהם דיון המשך וזה גם לגבי אגרת הפרוטוקול, תיקי אימוץ, אפוטרופסות, כפל אגרה, תובענה שכנגד בכל מה שקשור לבתי הדין הדתיים הדרוזיים, אישור הסכם ממון וכן הנושא שאתה העלית, עורך הדין יעקבי, לגבי כפל אגרה כשמדובר על אישור הסכמי גירושין בחו"ל.

רויטל סויד: אלה הנושאים שנשארו פתוחים ואנחנו נשמח, עורך הדין פרידברג, שתעביר לנו גם התייחסות לעמדת משרד המשפטים לגבי הדברים האלה.

רויטל סויד: אין ספק שכל אחד מהרכיבים האלה מחייב באופן טבעי ומושכל את האיזון.

יעקב פרי: העניין הוא לכנס את ועדת האגרות הבין-משרדית ולדון בזה כדי שתהיה לנו גם את הסכמת שר האוצר, ואז אפשר להביא את הדברים הנה.

רויטל סויד: תודה רבה, הישיבה נעולה.